SL Uradni list Evropske unije C 217/2

Obvestilo o začetku delnega vmesnega pregleda protidampinških ukrepov, ki se uporabljajo za uvoz vgrajenih elektronskih kompaktnih fluorescenčnih žarnic (CFL-i) s poreklom iz Ljudske republike Kitajske

(2006/C 217/02)

Komisija je prejela zahtevek za delni vmesni pregled v skladu s členom 11(3) Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1), kakor je bila nazadnje spremenjena z Uredbo Sveta (ES) št. 2117/2005 (2).

1. Zahtevek za pregled

Zahtevek je vložilo združenje Community Federation of Lighting Industry of Compact Fluorescent Lamps Integrated (2 CFLI) („pritožnik“).

Pregled je po obsegu omejen na preiskavo dampinga enega proizvajalca izvoznika, družbe Lisheng Electronic & Lighting (Xiamen) Co., Ltd („družba“).

2. Izdelek

Izdelek, ki ga je treba pregledati, so elektronske kompaktne fluorescenčne žarnice na praznjenje, ki delujejo na izmenični tok, (vključno z elektronskimi kompaktnimi fluorescenčnimi žarnicami na praznjenje, ki delujejo na izmenični in enosmerni tok) z eno ali več steklenimi cevmi, z vsemi svetilnimi elementi in elektronskimi komponentami, pritrjenimi na nogo žarnice ali vgrajenimi vanjo, s poreklom iz Ljudske republike Kitajske („zadevni izdelek“), trenutno uvrščene pod oznako KN ex 8539 31 90. Ta oznaka KN je zgolj informativne narave.

3. Obstoječi ukrepi

Trenutno veljavni ukrep je dokončna protidampinška dajatev na uvoz CFL-I iz Ljudske republike Kitajske, uvedena z Uredbo Sveta (ES) št. 1470/2001 (3), kakor je bila nazadnje spremenjena z Uredbo Sveta (ES) št. 1322/2006 (4).

4. Razlogi za pregled

Vložnik je predložil zadostne prima facie dokaze, ki pričajo, da so se okoliščine v zvezi z dampingom, na podlagi katerih so bili uvedeni ukrepi, spremenile, in da so te spremembe trajne narave.

Vložnikova trditev o povečanem dampingu družbe temelji na primerjavi konstruirane normalne vrednosti z izvoznimi cenami zadevnega izdelka, ko je prodan za izvoz v Skupnost.

Na tej podlagi bi bila izračunana stopnja dampinga znatno višja od dampinga, ki je bil ugotovljen med prejšnjo preiskavo, ki je privedla do obstoječe stopnje dajatve. Zato nadaljnje izrekanje ukrepov na obstoječi ravni ne zadostuje več za izravnavanje dampinga.

5. Postopek za ugotavljanje dampinga

Po posvetovanju s svetovalnim odborom je Komisija ugotovila, da obstajajo zadostni dokazi, ki opravičujejo začetek delnega vmesnega pregleda, omejenega na damping v zvezi z družbo Lisheng Electronic & Lighting (Xiamen) Co., Ltd, zato začenja pregled v skladu s členom 11(3) osnovne uredbe.

Preiskava bo pokazala, ali je potrebno nadaljevanje, odprava ali sprememba obstoječih ukrepov v zvezi z zgoraj navedeno družbo.

(a) Vprašalniki

Da bi Komisija pridobila informacije, za katere meni, da so potrebne za njeno preiskavo, bo družbi in organom Ljudske republike Kitajske poslala vprašalnike. Komisija mora te informacije in dokazila prejeti v roku, določenem v točki 6(a).

(b) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 6(a).

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v točki 6(b).

(c) Status tržnega gospodarstva

Če bo družba Lisheng Electronic & Lighting (Xiamen) Co., Ltd trdila in zagotovila zadostne dokaze o tem, da deluje pod pogoji tržnega gospodarstva, tj. da izpolnjuje pogoje iz člena 2(7)(c) osnovne uredbe, bo normalna vrednost določena v skladu s členom 2(7)(b) osnovne uredbe. Če družba Lisheng Electronic & Lighting (Xiamen) Co., Ltd namerava predložiti ustrezno utemeljen zahtevek, mora to storiti v posebnem roku, določenem v točki 6(d). Komisija bo družbi Lisheng Electronic & Lighting (Xiamen) Co., Ltd poslala obrazec zahtevka.

(d) Izbira države s tržnim gospodarstvom

Če se družbi Lisheng Electronic & Lighting (Xiamen) Co., Ltd ne odobri statusa tržnega gospodarstva, izpolnjuje pa zahteve za individualno dajatev, določeno v skladu s členom 9(5) osnovne uredbe, bo za namen določitve normalne vrednosti za Ljudsko republiko Kitajsko v skladu s členom 2(7)(a) osnovne uredbe uporabljena ustrezna država s tržnim gospodarstvom. Komisija namerava v ta namen ponovno uporabiti Mehiko, kakor je storila že med preiskavo, ki je privedla do uvedbe ukrepov za uvoz zadevnega izdelka iz Ljudske republike Kitajske. Zainteresirane stranke so pozvane, da izrazijo svoje pripombe glede ustreznosti takšne izbire v roku, določenem v točki 6(b).

Če se družbi Lisheng Electronic & Lighting (Xiamen) Co., Ltd odobri status tržnega gospodarstva, lahko Komisija, če je potrebno, uporabi tudi ugotovitve v zvezi z normalno vrednostjo, določeno v ustrezni državi s tržnim gospodarstvom, na primer za nadomestitev kakršnih koli nezanesljivih elementov stroškov ali cen v Ljudski republiki Kitajski, ki so potrebni za določitev normalne vrednosti, če v Ljudski republiki Kitajski ni na voljo zanesljivih zahtevanih informacij. Komisija namerava uporabiti Mehiko tudi v ta namen.

6. Roki

(a) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

(c) Posebni rok za izbiro države s tržnim gospodarstvom

Stranke v preiskavi lahko izrazijo svoje pripombe v zvezi z ustreznostjo Mehike, ki je, kot je navedeno v točki 5(d), predvidena kot država s tržnim gospodarstvom za določitev normalne vrednosti za Ljudsko republiko Kitajsko. Te pripombe morajo prispeti na naslov Komisije v 10 dneh od objave tega obvestila v Uradnem listu Evropske unije.

(d) Posebni rok za predložitev zahtevkov za odobritev statusa tržnega gospodarstva in/ali za individualno obravnavo

Ustrezno utemeljeni zahtevki za odobritev statusa tržnega gospodarstva (kakor je navedeno v točki 5.1(e)) in/ali za individualno obravnavo v skladu s členom 9(5) osnovne uredbe morajo prispeti na naslov Komisije v 21 dneh od objave tega obvestila v Uradnem listu Evropske unije.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, številka telefona in telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (5) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Bruselj Telefaks: (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih informacij ali jih ne predloži v roku ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli od zainteresiranih strank predložila napačne ali zavajajoče informacije, se te ne upoštevajo, in se lahko v skladu s členom 18 osnovne uredbe uporabijo razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava se v skladu s členom 11(5) osnovne uredbe zaključi v 15 mesecih od objave tega obvestila v Uradnem listu Evropske unije.

(1) UL L 56, 6.3.1996, str. 1.

(2) UL L 340, 23.12.2005, str. 17.

(3) UL L 195, 19.7.2001, str. 8.

(4) UL L 244, 7.9.2006, str. 1.

(5) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).